ເກົາຫຼີ​ເໜືອ ​ແລະ ​ໃຕ້ ​​ເລີ້ມ​ຕົ້ນ ເຈລະຈາຄືນ ການທ້ອນ​ໂຮມ​ ​ຄອບ​ຄົວ ຜູ້​ທີ່​ພັດ​ພາກ​ຈາກ​ກັນ
ໄດ້ມີ​ການຄາດ​ຄະ​ເນ​ວ່າ ການທ້ອນ​ໂຮມ​ ບັນດາ​ຄອບ​ຄົວຜູ້​ທີ່​ພັດ​ພາກ​ຈາກ​ກັນ ຈະ​ມີ​ຂຶ້ນ​ໃນ​ເດືອນ​ຕຸລາ ຢູ່​ທີ່ີລີ​ສອດ ພູ​ເຂົາ Kumgang.
ບັນດາຜູ້ຕາງໜ້າ ຈາກເກົາຫຼີເໜືອ ແລະ ໃຕ້ ໄດ້ເລີ້ມຕົ້ນການ ເຈລະຈາ ໃນວັນຈັນມື້ນີ້ ເພື່ອແນໃສ່ ຟື້ນຄືນການທ້ອນໂຮມຂອງ ບັນດາຄອບຄົວຜູ້ທີ່ພັດພາກຈາກກັນ ເປັນເວລາ 60 ປີຜ່ານມາ ຍ້ອນສົງຄາມເກົາຫຼີນັ້ນ ບັນດາເຈົ້າໜ້າທີ່ສະພາກາແດງ ຈາກທັງໂຊລ ແລະ ພຽງຢາງ ເຂົ້າຮ່ວມໃນການເຈລະຈາ ຢູ່ທີ່ບ້ານຢຸດຍິງປານມູນຈອມ ເພື່ອ ປຶກສາຫາລືກັນ ເລື້ອງສະຖານທີ່ ແລະ ເວລາ ເພື່ອຈັດຕັ້ງການ ທ້ອນໂຮມຄອບຄົວຮອບຫຼ້າສຸດ ເຊິ່ງຄັ້ງສຸດທ້າຍ ທີ່ມີຂຶ້ນນັ້ນ ແມ່ນເມື່ອເດືອນກຸມພາ 2014 ໄດ້ມີການຄາດຄະເນວ່າ ການ ທ້ອນໂຮມດັ່ງກ່າວ ຈະມີຂຶ້ນໃນເດືອນຕຸລາ ຢູ່ທີ່ີລີສອດ ພູເຂົາ Kumgang ທີ່ມີທິວທັດງົດງາມຂອງເກົາຫຼີເໜືອ ອັນເປັນສະຖານທີ່ຂອງການທ້ອນໂຮມກັນ ເມື່ອປີ 2014 ຊາວເກົາຫຼີ ຫຼາຍລ້ານຄົນໄດ້ພັດພາກຈາກກັນ ຍ້ອນສົງຄາມຊ່ວງປີ 1950 ຫາ 1953 ທີ່ ໄດ້ແບ່ງແຍກແຫລມເກົາຫຼີ ລະຫວ່າງ ຄອມມິວນິສເໜືອ ແລະ ປະຊາທິປະໄຕໃຕ້ ແລະ ຜ່ານພົ້ນໄປໂດຍປາດສະຈາກການຕິດຕໍ່ຫາກັນແລະກັນ ຈົນກວ່າຫຼັງຈາກ ມີກອງປະຊຸມ ສຸດຍອດ ລະຫວ່າງເກົາຫຼີ ທີ່ເປັນປະຫວັດການໃນປີ 2000 ໃນຂັ້ນຕົ້ນ ໄດ້ມີການຈັດຕັ້ງ ການທ້ອນໂຮມຄອບຄົວ ຂຶ້ນແຕ່ລະປີ ແຕ່ໄດ້ຖືກຫລຸດຜ່ອນລົງ ຍ້ອນສາຍພົວພັນ ຢູ່ຕາມ ເຂດ ຂ້າມຊາຍແດນທີ່ເຄັ່ງຕຶງນັ້ນເອງ ຜູ້ເຂົ້າຮ່ວມໃນການທ້ອນໂຮມຄອບຄົວນັ້ນ ສ່ວນຫຼາຍ ແມ່ນຢູ່ໃນໄວ 70 ແລະ 80 ປີ ມີໂອກາດດຽວເທົ່ານັ້ນ ທີ່ຈະໄດ້ພົບເຫັນຍາດຕິພີ່ນ້ອງທີ່ ຮັກຫອມ ຜູ້ຫາຍສາບສູນໄປເປັນເວລາດົນນານ ຂອງພວກເຂົາເຈົ້າ ຂະນະທີ່ ລັດຖະບານ ທັງສອງໄດ້ປະກາດຫ້າມ ການແລກປ່ຽນຈົດໝາຍ ໂທລະສັບ ແລະ ອີແມລ ຂ້າມຫາກັນແລະກັນ ຊາວເກົາຫຼີໃຕ້ ປະມານ 66,000 ຄົນ ໄດ້ຍື່ນຄຳຮ້ອງ ເພື່ອການ ຄັດເລືອກ ສຳຫລັບການ ທ້ອນໂຮມຄອບຄົວ ແຕ່ພຽງຈຳນວນຄົນຮ້ອຍກວ່າ ຄົນຖືກຄັດເລືອກ ໃນແຕ່ລະເທື່ອ ການເຈລະຈາໃນວັນຈັນມື້ນີ້ ໄດ້ມີຂຶ້ນ ຫຼັງຈາກທີ່ທັງສອງຝ່າຍ ໄດ້ບັນລຸຂໍ້ຕົກລົງ ເມື່ອທ້າຍ ເດືອນແລ້ວນີ້ ທີ່ໄດ້ຢຸດສະງັກລົງຍ້ອນຄວາມເຄັ່ງຕຶງທີ່ທະວີຂຶ້ນຈົນປາກົດວ່າ ຈະເກີດ ສົງຄາມລະຫວ່າງສອງຝ່າຍ ບັນດານັກວິເຄາະຈຳນວນນຶ່ງ ກ່າວວ່າ ຄວາມເຄັ່ງຕຶງອາດ ຮ້າຍແຮງຂຶ້ນກວ່ານີ້ອີກ ຖ້າເກົາຫຼີເໜືອ ຍິງລູກສອນໄຟຂີປະນາວຸດໄລຍະຍາວ ເພື່ອສະ ເຫຼີມສະຫຼອງການສ້າງຕັ້ງພັກກຳມະກອນ ທີ່ປົກຄອງປະເທດໃນປັດຈຸບັນ ຄົບຮອບ 70 ປີ ໃນເດືອນໜ້ານີ້